# Forældreinvolvering i unges alkoholvaner

**Alkohol bliver hyppigere taget op på forældremøder i grundskolen sammenlignet med på de gymnasiale uddannelser. 6 ud af 10 forældre til 13-17-årige svarer, at alkohol har været taget op på et forældremøde i deres barns klasse. Det samme gælder for kun hver fjerde forælder til 15-17-årige, der går på en gymnasial uddannelse. Forældreinvolvering opleves ofte positivt af unge – næsten halvdelen synes decideret godt om, når deres forældre blander sig i deres alkoholvaner. Kun 15 % synes dårligt om det.**

Dette notat bygger på to forskellige undersøgelser. I den ene undersøgelse er forældre til 13-17-årige blevet spurgt, om alkohol er blevet taget op på deres barns uddannelsesinstitution. I den anden undersøgelse er hjemmeboende 15-20-årige blevet spurgt om deres holdninger til, at deres forældre blander sig i deres alkoholvaner.

**Forældremøder om alkohol i grundskolen**

Figur 1 viser, at 6 ud af 10 forældre svarer, at alkohol har været taget op på et forældremøde i deres barns klasse i grundskolen. Flere forældre med børn i alderen 15-17 år svarer, at alkohol har været taget op på et forældremøde i deres barns klasse i grundskolen sammenlignet med forældre til børn i alderen 13-14 år (65 % mod 54 %).

**Figur 1.** *Har alkohol været taget op på et forældremøde i dit barns klasse i grundskolen (folkeskolen, privatskolen, specialskolen eller friskolen)?*

Blandt alle forældre (n=1.497) – fordelt på forældres køn og barns alder\*.

*\*Ingen signifikant forskel ift. barns køn og region.*

**Forældremøder om alkohol på gymnasiale uddannelser**

Figur 2 viser, at hver fjerde forælder til 15-17-årige, der går på en gymnasial uddannelse, svarer, at alkohol har været taget op på et forældremøde i barnets klasse på ungdomsuddannelsen (24 %).

**Figur 2.** *Har alkohol været taget op på et forældremøde i dit barns klasse på en gymnasial uddannelse?*

Blandt forældre til børn på 15-17 år, der går på gymnasial uddannelse (n=238)\*.

*\*Ingen signifikant forskel ift. forældres køn, barns køn og region.*

**Unges holdninger til forældres involvering i deres alkoholvaner**

Figur 3 viser, at 81 % af hjemmeboende 15-20-årige, hvis forældre blander[[1]](#footnote-1) sig i deres alkoholvaner, ikke har noget imod forældrenes indblanding. Mange synes decideret godt om det. Blot 15% synes dårligt eller meget dårligt om det.

**Figur 3**. *Hvad synes du om, at dine forældre blander sig i dine alkoholvaner? Det synes jeg... (svarmulighederne angivet i figuren).*

Blandt hjemmeboende 15-20-årige, hvis forældre blander sig i deres alkoholvaner1 (n=386).

*\*Ingen signifikant forskel ift. køn og region (ikke testet for aldersforskelle).*

**Undersøgelser fra Kræftens Bekæmpelse og TrygFonden**

Resultaterne i indeværende notat bygger på to online spørgeskemaundersøgelser. Den ene er gennemført blandt 1.497 forældre med mindst ét barn i alderen 13-17 år. Data er indsamlet af analysebureauet Epinion i perioden 14. november til 25. december 2022, og er nationalt repræsentativt på forældres køn, barns alder og region. I undersøgelsen er forældrene blevet spurgt til deres viden, holdninger og adfærd i forhold til unge og alkohol.

Den anden undersøgelse er gennemført blandt 1.026 unge i alderen 15-25 år. Data hertil er indsamlet af analysebureauet Norstat, og data er nationalt repræsentativt på køn, alder og region. I indeværende notat, er det kun hjemmeboende 15-20-årige, hvis forældre blander sig i deres alkoholvaner, der er medtaget (i alt 386 unge).

**Alkoholindsatsen ´Fuld af liv´**

’Fuld af liv’ er Kræftens Bekæmpelse og TrygFondens partnerskabsindsats, der har til formål at skabe en sundere alkoholkultur blandt unge. ’Fuld af liv’ har iværksat en række forskellige aktiviteter herunder kampagner, undervisning, events mv. rettet mod både unge og forældre med henblik på at få danske unge til at udskyde alkoholdebuten og nedsætte alkoholforbruget blandt unge i Danmark. Læs evt. mere om ’Fuld af liv’ her: [www.fuldafliv.dk](http://www.fuldafliv.dk)

1. At forældrene blander sig, vil sige, at de unge har talt med deres forældre om deres forhold til alkohol og/eller har aftaler om alkohol med deres forældre. [↑](#footnote-ref-1)